U pravcu Kandahara je krenuo konvoj tenkova i drugih američkih vojnih vozila,10/12/01. - 2001-12-10
Oko hiljadu pakistanskih vojnika rasporedjuje se duž granice, kako bi spriječili da teroristi al-Qaide predju u Pakistan bježeći iz Tor
Vjeruje se da je na stotine stranaca, Arapa, Pakistanaca i drugih, lojalnih bin Ladenovoj al-Qaidi pritjerano u tjesnac na tom području. Sa druge strane granice, anti-talebanske snage u Istočnom Afghanistanu, uz podršku američkih bombardera i danas su napadale borce al-Qaide utvrdjene na visovima oko lavirinta pećina, dok se nastavlja potraga za Osamom bin Ladenom. Šef američkog generalštaba, general Richard Myers, kaže da su na tom području snage koalicije na čelu sa Sjedinjenim Državama naišle na žestok otpor. Prema njegovim riječima američke i savezničke snage vjeruju da znaju gdje se nalazi lider al-Qaide, ali ne mogu biti sigurne u to. Danas su, kako se izvještava zračni napadi nešto reducirani, jer su anti-talebanske snage krenule u napredovanje prema borcima al-Qaide, dublje u planinu, ispunjavajući tako nedavno dato obećanje da uskoro kreću u ofanzivu. U glavni grad Afghanistana, Kabul, nedavno je stigla prethodnica Ujedinjenih Naroda, odnosno specijalistički tim koji treba da planira rasporedjivanje medjunarodnih mirovnih i sigurnosnih snaga u Afghanistan. Na drugom, južnom, kraju te zemlje, u Kandaharu, novi afganistanski lider, šef prelazne vlade, Hamid Karzai, razriješio je nesporazum medju plemenskim starješinama o tome ko će kontrolirati Kandahar, kojeg je Taleban predao još u petak. Prema sporazumu koji je gospodin Karzai postigao, bivši guverner Kandahara, Gul Agha, vratiće se na svoju poziciju, a u obavljanju funkcije će mu pomagati mullah Naqibullah, kome je grad zvanično predat od strane Talebana. Inače, u pravcu Kandahara je krenuo konvoj tenkova i drugih američkih vojnih vozila, nakon što je napustio pustinjski kamp privremeno uspostavljen na jednom pomoćnom aerodromu u južnom Afghanistanu. Afganistanska novinska agencija navodi izjave svjedoka koji kažu da je ovaj konvoj vidjen na putu ka bivšem talebanskom uporištu, Kandaharu, dodajući da je ovom konvoju obezbijedjena i zračna pratnja. Agencija prenosi i da drugi svjedoci koji su stigli do Chamana u Pakistanu, kažu da su već vidjeli američke vojnike u Kandaharu, uključujući i jednog u bivšoj rezidenciji talebanskog lidera mullah, Mohammada Omara. U izvještaju se kaže da je konvoj prošao kroz grad Maywand, na oko 70 kilometara zapadno od Kandahara, ali ova informacija još nije nezavisno potvrdjena. (ov)